News Update: ประธาน Fed ‘เจอโรม พาวเวลล์’ ย้ำ การทำงานของ Fed ต้องปราศจากอิทธิพลทางการเมือง อาจทำให้หลายคนไม่พอใจ แต่มีเป้าหมายเพื่อคุมเงินเฟ้อ - FINNOMENA
ประธาน Fed ‘เจอโรม พาวเวลล์’ เน้นย้ำถึงความจำเป็นที่ธนาคารกลางสหรัฐฯ (Fed) จะต้องปราศจากอิทธิพลทางการเมือง และการทำงานของ Fed อาจทำให้หลายคนไม่พอใจ แต่มีเป้าหมายเพื่อคุมเงินเฟ้อ
11 ม.ค. 2566

ประธาน Fed ‘เจอโรม พาวเวลล์’ เน้นย้ำถึงความจำเป็นที่ธนาคารกลางสหรัฐฯ (Fed) จะต้องปราศจากอิทธิพลทางการเมือง และการทำงานของ Fed อาจทำให้หลายคนไม่พอใจ แต่มีเป้าหมายเพื่อคุมเงินเฟ้อ
ในการกล่าวสุนทรพจน์ที่จัดขึ้นโดยธนาคารกลางสวีเดนที่กรุงสตอกโฮล์มเมื่อวานนี้ พาวเวลล์กล่าวว่า การรักษาเสถียรภาพของราคานั้นจำเป็นต้องมีการตัดสินใจที่ยากลำบากซึ่งอาจทำให้ฝ่ายการเมืองหลายคนรู้สึกไม่พอใจได้
“เสถียรภาพด้านราคาเป็นรากฐานของเศรษฐกิจที่แข็งแกร่ง และเป็นประโยชน์มหาศาลแก่สาธารณชนเมื่อเวลาผ่านไป แต่การต่อสู้กับเงินเฟ้ออาจต้องใช้มาตรการที่อาจสร้างความไม่พอใจได้ในระยะสั้น เนื่องจาก Fed ต้องขึ้นดอกเบี้ยเพื่อชะลอเศรษฐกิจ” ประธาน Fed กล่าว
พาวเวลล์กล่าวอีกว่า การที่ฝ่ายการเมืองไม่ได้ใช้อำนาจควบคุมโดยตรงต่อ Fed ทำให้ Fed สามารถตัดสินใจใช้มาตรการที่จำเป็นเหล่านี้โดยไม่ต้องคำนึงถึงปัจจัยทางการเมืองในระยะสั้น
อย่างไรก็ตาม ในสุนทรพจน์ดังกล่าว พาวเวลล์ไม่ได้ส่งสัญญาณทิศทางนโยบายการเงินของ Fed ในครั้งต่อไป หลังขึ้นดอกเบี้ย 7 ครั้งติดต่อกันในปี 2022 สู่ระดับ 4.25% โดยตลาดคาดว่าจะขึ้นต่ออีกในปี 2023 นี้
Fed เผชิญกับเสียงวิพากษ์วิจารณ์จากฝ่ายการเมืองมาตลาด ก่อนหน้านี้ในยุคของอดีตปธน.โดนัลด์ ทรัมป์ เขาไม่พอใจที่ Fed ขึ้นดอกเบี้ยในยุคที่เขาเป็นปธน. ขณะที่ ส.ว. เอลิซาเบธ วอร์เรน ดี-แมส ได้วิพากษ์วิจารณ์การปรับขึ้นรอบปัจจุบัน
ขณะที่ ปธน.โจ ไบเดน แสดงท่าทีมาตลอดว่า เขาไม่เห็นด้วยต่อท่าทีการต่อต้านการทำงานของ Fed โดยมองว่าเป็นความรับผิดชอบหลักของธนาคารกลางในการจัดการกับภาวะเงินเฟ้อ ด้านพาวเวลล์ย้ำมาตลอดว่า ปัจจัยทางการเมืองไม่ได้ส่งผลต่อการกระทำของเขา
อ้างอิง:
https://www.cnbc.com/2023/01/10/powell-stresses-need-for-feds-political-independence-while-tackling-inflation.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FED
News Update
ธนาคารกลางสหรัฐ
เจอโรม พาวเวลล์
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA